Komisijos reglamentas (EB) Nr. 1749/2003
2003 m. spalio 2 d.
2003-2004 prekybos metams sumažinantis pagalbos tam tikrų citrusų vaisių gamintojams dydį, viršijus perdirbimo ribas tam tikrose valstybėse narėse
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2202/96, nustatantį Bendrijos pagalbos schemą tam tikrų citrusų vaisių augintojams [1], su paskutiniais pakeitimais, padarytais Komisijos reglamentu (EB) Nr. 1933/2003 [2], ypač į jo 6 straipsnį,
kadangi:
(1) Reglamento (EB) Nr. 2202/96 5 straipsnio 1 dalyje yra nustatytos Bendrijos perdirbimo ribos tam tikriems citrusų vaisiams, valstybėse narėse platinamiems pagal minėto reglamento II priedą. 5 straipsnio 2 dalyje numatyta, kad tais atvejais, kai ši riba yra viršijama, minėto reglamento I priede nustatyti pagalbos dydžiai turi būti sumažinti kiekvienoje valstybėje narėje, kurioje buvo viršyta minėta riba. Perdirbimo ribos viršijimas nustatomas pagal vidutinius kiekius, perdirbtus pagal pagalbos schemą per trejų prekybos metų laikotarpį, einantį iki prekybos metų, kuriems turi būti nustatyta pagalba, arba per lygiavertį laikotarpį.
(2) Valstybės narės pranešė apie apelsinų, perdirbtų pagal pagalbos sistemą remiantis 2001 m. gegužės 30 d. Komisijos reglamento (EB) Nr. 1092/2001, nustatančio išsamias Tarybos reglamento (EB) Nr. 2202/96, nustatančio Bendrijos pagalbos sistemą tam tikrų citrusų vaisių augintojams, taikymo taisykles [3], su pakeitimais, padarytais Reglamentu (EB) Nr. 350/2002 [4], 23 straipsnio 1 dalies c punktą, kiekius. Remiantis minėta informacija buvo nustatyta, kad Bendrijos perdirbimo riba buvo viršyta 101966 tonomis. Minėto perviršio ribose Italija viršijo jai nustatyto perviršio ribas. Todėl 2003/04 prekybos metais Reglamento (EB) Nr. 2202/96 I priede nurodyti pagalbos dydžiai apelsinams Italijoje turėtų būti sumažinti 14,93 %.
(3) Valstybės narės pranešė apie greipfrutų, perdirbtų pagal pagalbos sistemą remiantis Reglamento (EB) Nr. 1092/2001 23 straipsnio 1 dalies c punktą, kiekius. Remiantis minėta informacija buvo nustatyta, kad Bendrijos perdirbimo riba buvo viršyta 2286 tonomis. Minėto perviršio ribose Graikija, Ispanija, Prancūzija ir Italija viršijo joms nustatytas perviršio ribas. Todėl 2003/04 prekybos metais Reglamento (EB) Nr. 2202/96 I priede nurodyti pagalbos dydžiai greipfrutams Graikijoje turėtų būti sumažinti 19,83 %, Ispanijoje - 54,14 %, Prancūzijoje - 26,74 % ir Italijoje - 33,29 %.
(4) Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
2003/04 prekybos metais Italijai nustatytos pagalbos, pagal Reglamentą (EB) Nr. 2202/96 skirtos perdirbimui pristatytiems apelsinams, dydžiai pateikiami šio reglamento I priede.
2 straipsnis
2003/04 prekybos metais Graikijai, Ispanijai, Prancūzijai ir Italijai nustatytos pagalbos, pagal Reglamentą (EB) Nr. 2202/96 skirtos perdirbimui pristatytiems greipfrutams, dydžiai pateikiami šio reglamento II priede.
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. spalio 2 d.